22.02.2015.

**SAOPŠTENJE ZA MEDIJE**

**Izbori za načelnike u Kalesiji i Živinicama započeli u skladu sa Izbornim zakonom i propisima**

Koalicija 'Pod lupom' izvještava javnost da su građanski posmatrači Koalicije na biračkim mjestima i da nesmetano posmatraju prijevremene izbore za načelnike opština Kalesija i Živinice. Prijevremeni izbori se održavaju jer su prethodni načelnici ove dvije opštine izabrani na funkcije na višim nivoima vlasti na posljednjim Opštim izborima održanim u oktobru 2014. godine.

Posmatrači su raspoređeni na ukupno 67 biračkih mjesta, što je skoro polovina ukupnog broja biračkih mjesta na kojima se glasa na današnjim izborima. Nisu zabilježena veća kašnjenja u otvaranju biračkih mjesta. 65 biračkih mjesta je otvoreno u 07:00 sati, a preostala dva biračka mjesta su otvorena do 07:15.

Niti na jednom posmatranom biračkom mjestu nije zabilježen nedostatak izbornog materijala, a na svim posmatranim biračkim mjestima glasačka kutija je pokazana prazna prije otvaranja biračkog mjesta. Takođe, nisu primjećene oznake političkih subjekata na biračkom mjestu ili u krugu od 50 metara oko biračkog mjesta.

Četiri mobilna tima Koalicije su do 09:00 sati obišla 10 biračkih mjesta. Posmatrači i mobilni timovi do sada nisu prijavili nepravilnosti koje bi mogle utjecati na tok izbornog procesa.

Na temelju ovih rezultata zaključujemo da je izborni dan na svim posmatranim biračkim mjestima započeo u skladu s Izbornim zakonom i propisima.

Koalicija "Pod lupom" poziva građanke i građane Kalesije i Živinica da ostvare pravo glasa, te prijave sve eventualne nepravilnosti na broj telefona 033 268 146